**ILVA forbedrer resultat med 53 millioner kroner**

**Det går godt i møbelkæden ILVA, der i regnskabsåret 2018/19 forbedrede resultatet med 53 millioner sammenlignet med året før.**

Mange danske møbelkunder har det seneste år skullet vænne sig til et nyt navn på facaden på deres foretrukne bolighus, i forbindelse med at 34 butikker i 2019 skiftede navn fra IDÉmøbler til ILVA.

En meget synlig forandring i forbindelse med den turnaround, der er gennemført i seneste regnskabsår, og som nu begynder at vise sig på bundlinjen med en forbedring af resultatet fra minus 97,5 millioner i 2017/18 til minus 44,5 millioner i 2018/19.

”Overordnet er jeg meget tilfreds. Vi havde en klar målsætning om at forbedre resultatet, og det er lykkedes. Men ILVA giver stadig underskud, så der er masser af opgaver forude, før missionen er fuldført, fortæller administrerende direktør i ILVA, Rami Jensen.

**Stærkt fundament**
Han hæfter sig imidlertid ved, at der er blevet lagt et stærkt fundament i løbet af det seneste regnskabsår.

”Vi indledte regnskabsåret i september med at meddele, at ILVA og IDÉmøbler skulle sammenlægges, hvilket var en kæmpe opgave. I løbet af august blev de sidste butiksfacader skiftet, så alle butikker nu hedder ILVA. Det har krævet en enorm indsats at gå fra to kæder til én, og alle medarbejdere fortjener stor ros for, at det lykkedes,” siger Rami Jensen.

**God modtagelse**
Kunderne har også taget godt imod skiftet, og specielt i oktober har ILVA oplevet stor kundetilgang sammenlignet med tidligere år.
”Kunderne har taget godt imod det nye sortiment, der er en blanding af de kendte bestsellers fra IDEmøbler og masser af spændende nyheder fra ILVA. Vi har gjort os stor umage for fortsat at kunne tilbyde kunderne Danmarks største udvalg, specielt til stuen og spisestuen,” siger Rami Jensen.

Det betyder også, at ILVA er på rette spor i forhold til at øge omsætningen og indtjeningen.

”Seneste regnskabsår handlede om at gennemføre store ændringer og forbedre resultatet blandt andet gennem lukning af tre butikker. Det betød også, at omsætningen faldt med cirka 6 procent. De 6 procent og mere til skal vi selvfølgelig hente tilbage i de kommende år, og derfor er jeg utrolig glad for, at kunderne har taget godt imod det nye ILVA. Det er helt afgørende for vores fremtidige succes, siger Rami Jensen.

Den øgede omsætning skal nemlig komme fra de butikker, ILVA allerede har i dag.

”ILVA har i dag 41 butikker i Danmark, og jeg mener, at det er det rigtige antal. Det betyder, at vi kan fokusere 100 procent på at skabe en endnu bedre kundeoplevelse i de eksisterende butikker, siger Rami Jensen.

For yderligere information kontakt CEO i ILVA Rami Jensen, telefon: 88 17 90 00.